As confrontacions entre dacos y romans se reprenioron en tiempos de Trachán. A principios de l'anyo 101 l'exercito román condueito por o mesmo emperador y dimpués d'una preparación de quasi 3 anyadas, atacó Dacia con 13-14 lechions y atras unidatz d'auxiliars (en total uns 150.000 soldaus). O 25 de marzo de 101 l'emperador deixó Roma, travesó o Danubio por puents formaus por barcas en Lederata (Ramna) y Dierna (Orșova) penetrando en Dacia por o Banato. Dio Cassius menciona o episodio en o que os buros (dacos d'Oltenia) y os suyos aliaus li ninvioron a Trachán un fongo granizo a on yera entallau un mesache que aconsellaba a los romans que millor se'n tornasen por o que lis podeba pasar. Se desvinió a Batalla de Tapae en verano de l'anyo 101, batalla en a Decébal prebó d'aturar a ofensiva romana. Manimenos a batalla remató con victoria romana.